CELEX: 32020Y0429(01)
Language: ro
Date: 2020-03-20 00:00:00
Title: Decizia Comitetului european pentru risc sistemic din 20 martie 2020 de modificare a Deciziei CERS/2011/1 de adoptare a Regulamentului de procedură al Comitetului european pentru risc sistemic(CERS/2020/3) 2020/C 140/04

29.4.2020   
               
               
                  RO
               
               
                  Jurnalul Oficial al Uniunii Europene
               
               
                  C 140/5
               
            
         DECIZIA COMITETULUI EUROPEAN PENTRU RISC SISTEMIC
         din 20 martie 2020
         de modificare a Deciziei CERS/2011/1 de adoptare a Regulamentului de procedură al Comitetului european pentru risc sistemic(CERS/2020/3)
         (2020/C 140/04)
         CONSILIUL GENERAL AL COMITETULUI EUROPEAN PENTRU RISC SISTEMIC,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 6 alineatul (4),
         având în vedere Regulamentul (UE) nr. 1096/2010 al Consiliului din 17 noiembrie 2010 privind acordarea unor competențe specifice Băncii Centrale Europene referitoare la funcționarea Comitetului european pentru risc sistemic (2),
         întrucât:
         
                     (1)
                  
                  
                     La 18 decembrie 2019 a fost adoptat Regulamentul (UE) 2019/2176 al Parlamentului European și al Consiliului (3), care a modificat Regulamentul (UE) nr. 1092/2010. Anumite modificări introduse prin Regulamentul (UE) 2019/2176 ar trebui să se reflecte în Regulamentul de procedură al Comitetului european pentru risc sistemic (CERS) prin modificarea dispozițiilor referitoare la componența Consiliului general al CERS (denumit în continuare „Consiliul general”) și adaptarea corespunzătoare a dispozițiilor referitoare la Comitetul director, Comitetul consultativ tehnic al CERS (denumit în continuare „Comitetul consultativ tehnic”), precum și la președintele și vicepreședintele CERS.
                  
               
                     (2)
                  
                  
                     Vicepreședintele Comitetului consultativ tehnic a fost selectat până în prezent din rândul membrilor Comitetului consultativ tehnic. Vicepreședintele ar trebui să fie selectat din rândul membrilor Comitetului consultativ tehnic și al funcționarilor de rang înalt ai autorităților reprezentate în Consiliul general, pentru a permite o mai mare flexibilitate în ceea ce privește selectarea vicepreședintelui.
                  
               
                     (3)
                  
                  
                     Prin urmare, Decizia CERS/2011/1 a Comitetului european pentru risc sistemic (4), care stabilește regulamentul de procedură al CERS, ar trebui modificată în mod corespunzător,
                  
               ADOPTĂ PREZENTA DECIZIE:
         
            Articolul 1
            Modificări
            Decizia CERS/2011/1 se modifică după cum urmează:
            
                        1.
                     
                     
                        Articolul 3 se înlocuiește cu următorul text:
                        
                           „Articolul 3
                           Calitatea de membri
                           
                              (1)   În cazul în care un stat membru, în care banca centrală națională nu este o autoritate desemnată în temeiul Directivei 2013/36/UE a Parlamentului European și a Consiliului (*1) sau al Regulamentului (UE) nr. 575/2013 al Parlamentului European și al Consiliului (*2), a desemnat un reprezentant la nivel înalt al unei autorități desemnate drept membru cu drept de vot al Consiliului general în temeiul articolului 6 alineatul (1) litera (b) din Regulamentul (UE) nr. 1092/2010, autoritatea desemnată respectivă informează secretariatul CERS cu privire la numele respectivului reprezentant la nivel înalt.
                           
                           
                              (2)   Comisia Europeană informează secretariatul CERS cu privire la numele reprezentantului său în sensul articolului 6 alineatul (1) litera (c) din Regulamentul (UE) nr. 1092/2010.
                           
                           
                              (3)   Autoritățile naționale de supraveghere, autoritățile naționale cărora le este încredințată realizarea politicii macroprudențiale sau băncile centrale naționale, după caz, în conformitate cu articolul 6 alineatul (2) litera (a) din Regulamentul (UE) nr. 1092/2010, informează secretariatul CERS cu privire la numele reprezentanților lor la nivel înalt sau, după caz, în conformitate cu articolul 6 alineatul (3) din Regulamentul (UE) nr. 1092/2010, cu privire la reprezentantul comun desemnat ca membru fără drept de vot al Consiliului general.
                           
                           
                              (4)   Secretariatul CERS menține, actualizează și publică o listă a membrilor Consiliului general cu drept de vot și fără drept de vot. Această listă cuprinde numele membrilor individuali și al autorităților, băncilor centrale naționale sau al altor instituții sau comitete pe care respectivii membri le reprezintă. Orice modificare a acestei liste este notificată fără întârzieri nejustificate secretariatului CERS”.
                           
                        
                     
                  
                        2.
                     
                     
                        La articolul 4, alineatul (2) se înlocuiește cu următorul text:
                        
                           „(2)   Pe lângă membrii cu drept de vot, președintele Consiliului de supraveghere al BCE, președintele Comitetului unic de rezoluție și președintele Comitetului economic și financiar, doar unul dintre reprezentanții la nivel înalt al unei autorități naționale de supraveghere, al unei autorități însărcinate cu realizarea politicii macroprudențiale sau al băncii centrale naționale din fiecare stat membru, astfel cum se menționează la articolul 6 alineatul (2) litera (a) din Regulamentul (UE) nr. 1092/2010, stă la masa principală în cursul discuțiilor privind punctele pentru care persoana în cauză a fost desemnată drept reprezentant național la nivel înalt; ceilalți reprezentanți naționali la nivel înalt participă în calitate de observatori. În absența unui reprezentant comun, astfel cum se menționează la articolul 6 alineatul (3) din Regulamentul (UE) nr. 1092/2010, reprezentanții naționali la nivel înalt respectivi comunică între ei și informează secretariatul CERS cu cel puțin cinci zile calendaristice înainte de reuniunea Consiliului general asupra punctelor de pe ordinea de zi a reuniunii Consiliului general la care vor participa. În cazul în care nu se ajunge la un acord cu privire la punerea în aplicare a regulii de rotație a reprezentanților la nivel înalt prevăzute la articolul 6 alineatul (3) din Regulamentul (UE) nr. 1092/2010, membrul național cu drept de vot al Consiliului general decide, înainte de fiecare reuniune, care reprezentant național la nivel înalt ar trebui să stea la masa principală în timpul discuțiilor privind punctele respective și îi informează pe reprezentanți în consecință.”
                        
                     
                  
                        3.
                     
                     
                        Articolul 5 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                                „(1)
                                             
                                             
                                                Președintele CERS elaborează o ordine de zi preliminară pentru o reuniune ordinară a Consiliului general și o transmite Comitetului director pentru consultare cu cel puțin opt zile calendaristice înainte de reuniunea Comitetului director, împreună cu documentele conexe. Apoi, președintele transmite ordinea de zi provizorie membrilor Consiliului general, împreună cu documentele conexe, cu cel puțin zece zile calendaristice înainte de reuniunea Consiliului general. La planificarea activității și pregătirea ordinii de zi a reuniunilor Consiliului general, se iau în considerare următoarele cerințe:
                                                
                                                            (a)
                                                         
                                                         
                                                            în conformitate cu articolul 9 alineatul (5) din Regulamentul (UE) nr. 1092/2010, participarea unor reprezentanți la nivel înalt ai autorităților relevante din țări terțe în temeiul articolului 4 alineatul (6) ar trebui să privească numai chestiuni care prezintă importanță pentru Uniune, excluzând orice caz în care poate fi discutată situația individuală a unei instituții financiare sau a unui stat membru;
                                                         
                                                      
                                                            (b)
                                                         
                                                         
                                                            membrii care participă în temeiul articolului 4 alineatul (7) pot fi invitați să nu participe la reuniunile Consiliului general sau la părți ale acestor reuniuni care se referă la anumite puncte de pe ordinea de zi, atunci când este posibil să se discute situația individuală a unor instituții financiare sau state membre ale Uniunii.”;
                                                         
                                                      
                                          
                              
                                    (b)
                                 
                                 
                                    alineatul (2a) se înlocuiește cu următorul text:
                                    
                                                „(2a)
                                             
                                             
                                                După primirea ordinii de zi provizorii, fiecare membru, în termen de trei zile lucrătoare BCE, poate transmite o cerere secretariatului CERS privind discutarea unui punct de pe ordinea de zi fără participarea reprezentanților autorităților din țări terțe sau a membrilor care participă în conformitate cu articolul 4 alineatul (7), atunci când membrul consideră că cerințele menționate la alineatul (1) litera (a) și/sau litera (b), după caz, sunt întrunite. Identitatea membrului care formulează cererea rămâne anonimă.”;
                                             
                                          
                              
                                    (c)
                                 
                                 
                                    alineatul (4) se înlocuiește cu următorul text:
                                    
                                                „(4)
                                             
                                             
                                                Președintele CERS prezintă membrilor Consiliului general proiectul de proces-verbal pentru observații și aprobare prin intermediul unei proceduri scrise cel târziu la două săptămâni după reuniune sau, dacă acest lucru nu este posibil, înainte de următoarea reuniune. După aprobare, acesta este semnat de șeful secretariatului CERS. Reprezentanții autorităților relevante din țări terțe și membrii care participă în conformitate cu articolul 4 alineatul (7) pot primi și/sau face observații numai asupra proiectului de proces-verbal care vizează punctele de pe ordinea de zi la discutarea cărora au participat.”;
                                             
                                          
                              
                                    (d)
                                 
                                 
                                    alineatul (5) se înlocuiește cu următorul text:
                                    
                                                „(5)
                                             
                                             
                                                Dezbaterile Consiliului general sunt confidențiale. Consiliul general poate decide să facă public un rezumat al deliberărilor sale, sub rezerva cerințelor de confidențialitate aplicabile și într-un mod care să nu permită identificarea membrilor individuali ai Consiliului general sau a autorităților, băncilor centrale naționale, instituțiilor sau comitetelor individuale. Totodată, Consiliul general poate decide să organizeze conferințe de presă la finalul reuniunilor sale.”
                                             
                                          
                              
                  
                        4.
                     
                     
                        La articolul 6, alineatul (2) se înlocuiește cu următorul text:
                        
                           „(2)   În conformitate cu articolul 10 alineatul (4) din Regulamentul (UE) nr. 1092/2010, un cvorum de două treimi din membrii cu drept de vot este necesar pentru realizarea oricărei proceduri de vot în cadrul Consiliului general. În cazul în care cvorumul nu este întrunit, președintele CERS poate convoca o reuniune extraordinară în cadrul căreia deciziile pot fi adoptate cu un cvorum de o treime, situație în care se aplică dispozițiile articolului 2 alineatul (2) a doua teză.”
                        
                     
                  
                        5.
                     
                     
                        Articolul 7 se modifică după cum urmează:
                        
                                    (a)
                                 
                                 
                                    litera (a) se înlocuiește cu următorul text:
                                    
                                                „(a)
                                             
                                             
                                                corpul electoral este compus din membrii naționali cu drept de vot ai Consiliului general ad personam;”;
                                             
                                          
                              
                                    (b)
                                 
                                 
                                    litera (b) se înlocuiește cu următorul text:
                                    
                                                „(b)
                                             
                                             
                                                președintele CERS invită membrii naționali cu drept de vot ai Consiliului general la o reuniune electorală, cu o notificare prealabilă de cel puțin 15 zile calendaristice. De asemenea, președintele solicită exprimări ale interesului din partea candidaților eligibili. Șeful secretariatului CERS acționează în calitate de secretar al corpului electoral.”
                                             
                                          
                              
                  
                        6.
                     
                     
                        Articolul 8 se înlocuiește cu următorul text:
                        
                           „Articolul 8
                           Calitatea de membri
                           
                              (1)   Membrii naționali cu drept de vot ai Consiliului general sunt candidați eligibili pentru alegerea celor patru membri naționali ai Comitetului director prevăzuți la articolul 11 alineatul (1) litera (c) din Regulamentul (UE) nr. 1092/2010.
                           
                           
                              (2)   Corpul electoral compus din membrii naționali cu drept de vot ai Consiliului general determină numărul de membri ai Comitetului director din statele membre participante și din statele membre neparticipante prevăzut la articolul 11 alineatul (1) litera (c) din Regulamentul (UE) nr. 1092/2010, ținând seama de numărul de state membre care sunt state membre participante în sensul articolului 2 alineatul (1) din Regulamentul (UE) nr. 1024/2013 și cele care nu sunt state membre participante la momentul desfășurării alegerii. În acest sens, corpul electoral este rotunjit în sus sau în jos până la numărul întreg cel mai apropiat.
                           
                           
                              (3)   Având în vedere decizia de mai sus a corpului electoral, președintele CERS solicită exprimări ale interesului din partea candidaților eligibili cel târziu cu 15 zile calendaristice înaintea alegerii. Președintele CERS transmite corpului electoral lista candidaților în baza exprimărilor interesului care au fost primite înainte de deschiderea reuniunii convocate pentru alegere.
                           
                           
                              (4)   Președintele organizează unul sau mai multe tururi de scrutin prin vot secret, în urma cărora candidații eligibili care obțin cel mai mare număr de voturi sunt aleși în conformitate cu raportul prevăzut la alineatul (2). În caz de egalitate de voturi, se organizează tururi de scrutin succesive prin vot secret. Atunci când votează, membrii corpului electoral ar trebui să urmărească asigurarea unei reprezentări echilibrate a statelor membre.
                           
                           
                              (5)   Este necesară o majoritate simplă a voturilor membrilor corpului electoral prezenți la reuniune pentru alegerea fiecăruia dintre cei patru membri naționali prevăzuți la articolul 11 alineatul (1) litera (c) din Regulamentul (UE) nr. 1092/2010.”
                           
                        
                     
                  
                        7.
                     
                     
                        Articolul 9 se modifică după cum urmează:
                        
                                    (a)
                                 
                                 
                                    alineatul (2) se înlocuiește cu următorul text:
                                    
                                                „(2)
                                             
                                             
                                                Comitetul director stabilește datele reuniunilor sale la propunerea președintelui și a prim-vicepreședintelui CERS. De regulă, reuniunile ordinare au loc în cele patru săptămâni anterioare reuniunii Consiliului general.”;
                                             
                                          
                              
                                    (b)
                                 
                                 
                                    alineatul (4) se înlocuiește cu următorul text:
                                    
                                                „(4)
                                             
                                             
                                                Președintele Comitetului director și prim-vicepreședintele CERS, fiecare din proprie inițiativă sau la propunerea altor membri ai Comitetului director, pot invita și alte persoane să participe la reuniunile Comitetului director, după caz și sub rezerva respectării cerințelor de confidențialitate.”;
                                             
                                          
                              
                                    (c)
                                 
                                 
                                    alineatul (5) se înlocuiește cu următorul text:
                                    
                                                „(5)
                                             
                                             
                                                În cazul în care un membru al Comitetului director nu poate fi prezent la o reuniune, se poate desemna, în scris, un supleant. Președintele Comitetului consultativ științific este înlocuit, de regulă, de unul dintre cei doi vicepreședinți ai Comitetului consultativ științific. Vicepreședintele Comitetului consultativ tehnic este supleantul președintelui Comitetului consultativ tehnic. Șeful secretariatului CERS este notificat în scris cu privire la aceste modificări, în timp util, înainte de reuniunea Comitetului director.”
                                             
                                          
                              
                  
                        8.
                     
                     
                        Articolul 10 se modifică după cum urmează:
                        
                                    (a)
                                 
                                 
                                    alineatul (1) se înlocuiește cu următorul text:
                                    
                                                „(1)
                                             
                                             
                                                Ordinea de zi a fiecărei reuniuni a Comitetului director este propusă de președintele CERS împreună cu prim-vicepreședintele CERS și este adoptată la începutul reuniunii de către Comitetul director. Președintele CERS elaborează, împreună cu prim-vicepreședintele CERS, o ordine de zi provizorie, care, în principiu, este transmisă, împreună cu documentele aferente, membrilor Comitetului director cu cel puțin zece zile calendaristice înainte de reuniune. Toți membrii Comitetului director pot propune președintelui și prim-vicepreședintelui CERS puncte și documente în vederea analizării de către Comitetul director.”;
                                             
                                          
                              
                                    (b)
                                 
                                 
                                    alineatul (2) se înlocuiește cu următorul text:
                                    
                                                „(2)
                                             
                                             
                                                Comitetul director analizează în avans punctele de pe ordinea de zi preliminară a unei reuniuni a Consiliului general, împreună cu documentele aferente. Comitetul director asigură pregătirea dosarelor pentru Consiliul general și, după caz, propune opțiuni sau soluții. La planificarea activității și pregătirea ordinii de zi a reuniunilor Consiliului general, se ține seama de cerințele prevăzute la articolul 5 alineatul (1) literele (a) și (b), după caz. Comitetul director raportează constant Consiliului general cu privire la evoluția activităților CERS.”
                                             
                                          
                              
                  
                        9.
                     
                     
                        Articolul 13 se modifică după cum urmează:
                        
                                    (a)
                                 
                                 
                                    alineatul (2a) se înlocuiește cu următorul text:
                                    
                                                „(2a)
                                             
                                             
                                                La Comitetul consultativ tehnic participă un reprezentant al băncilor centrale naționale din Islanda și Norvegia și, în ceea ce privește Liechtenstein, un reprezentant din Ministerul Finanțelor, împreună cu un reprezentant al autorității naționale de supraveghere competente a fiecăruia dintre aceste state membre ale AELS.
                                                Președintele Comitetului consultativ tehnic, din proprie inițiativă sau la propunerea unuia sau mai multor membri ai Comitetului consultativ tehnic, poate invita, de asemenea, un reprezentant la nivel înalt al unei autorități desemnate, în sensul articolului 6 alineatul (1) litera (b) din Regulamentul (UE) nr. 1092/2010, și/sau un reprezentant la nivel înalt al unei autorități naționale însărcinate cu realizarea politicii macroprudențiale, în sensul articolului 6 alineatul (2) litera (a) din același regulament, să participe la reuniunile Comitetului consultativ tehnic, după caz și sub rezerva respectării cerințelor de confidențialitate.
                                                Președintele Comitetului consultativ tehnic, din proprie inițiativă sau la propunerea unuia sau mai multor membri ai Comitetului consultativ tehnic, poate invita, de asemenea, un reprezentant la nivel înalt al autorităților relevante din țările terțe, în sensul articolului 9 alineatul (5) din Regulamentul (UE) nr. 1092/2010, să participe la reuniunile Comitetului consultativ tehnic, după caz și sub rezerva respectării cerințelor de confidențialitate.”;
                                             
                                          
                              
                                    (b)
                                 
                                 
                                    alineatul (5) se înlocuiește cu următorul text:
                                    
                                                „(5)
                                             
                                             
                                                Membrii Comitetului consultativ tehnic îl aleg pe vicepreședintele Comitetului consultativ tehnic. Alegerea are loc prin vot secret și cu majoritatea simplă a voturilor exprimate. Membrii Comitetului consultativ tehnic și funcționarii de rang înalt ai instituțiilor membre ale CERS sunt candidați eligibili. Reprezentantul Comitetului consultativ științific nu poate fi ales vicepreședinte al Comitetului consultativ tehnic. Mandatul vicepreședintelui Comitetului consultativ tehnic este de trei ani și poate fi reînnoit.”;
                                             
                                          
                              
                                    (c)
                                 
                                 
                                    alineatul (7) se înlocuiește cu următorul text:
                                    
                                                „(7)
                                             
                                             
                                                Președintele Comitetului consultativ tehnic propune o ordine de zi cu cel puțin zece zile calendaristice înainte de reuniune, pregătită în conformitate cu articolul 13 alineatul (3) din Regulamentul (UE) nr. 1092/2010 și prezentată pentru aprobare Comitetului consultativ tehnic. Documentele pentru punctele de pe ordinea de zi sunt puse la dispoziția tuturor membrilor Comitetului consultativ tehnic de către secretariatul CERS. La planificarea activității și pregătirea ordinii de zi a reuniunilor Comitetului consultativ tehnic, se iau în considerare următoarele cerințe:
                                                
                                                            (a)
                                                         
                                                         
                                                            participarea unor reprezentanți la nivel înalt ai autorităților relevante din țări terțe în temeiul articolului 13 alineatul (2a) ar trebui să privească numai chestiuni care prezintă importanță pentru Uniune, excluzând orice caz în care poate fi discutată situația individuală a unei instituții financiare sau a unui stat membru;
                                                         
                                                      
                                                            (b)
                                                         
                                                         
                                                            reprezentanții autorităților relevante din statele membre ale AELS pot fi invitați să nu participe la reuniunile Comitetului consultativ tehnic sau la părți ale acestor reuniuni care se referă la anumite puncte de pe ordinea de zi, atunci când este posibil să se discute situația individuală a unor instituții financiare sau state membre ale Uniunii.
                                                         
                                                      
                                          După primirea ordinii de zi provizorii, fiecare reprezentant, în termen de trei zile lucrătoare BCE, poate transmite o cerere secretariatului CERS privind discutarea unui punct de pe ordinea de zi fără participarea reprezentanților care participă în conformitate cu articolul 13 alineatul (2a), atunci când cerințele menționate la alineatul (7) litera (a) și/sau litera (b), după caz, sunt întrunite. Identitatea reprezentantului care formulează cererea rămâne anonimă.”;
                                 
                              
                  
                        (d)
                     
                     
                        alineatul (8) se înlocuiește cu următorul text:
                        
                                    „(8)
                                 
                                 
                                    Secretariatul CERS asistă Comitetului consultativ tehnic. Șeful secretariatului CERS întocmește rezumatul dezbaterilor reuniunilor Comitetului consultativ tehnic, care este prezentat pentru observații și adoptare cel târziu la două săptămâni după reuniune sau, dacă acest lucru nu este posibil, înainte de următoarea reuniune.”
                                 
                              
                  
                        10.
                     
                     
                        La articolul 14, alineatul (1) se înlocuiește cu următorul text:
                        
                           „(1)   Consiliul general este consultat cu privire la candidatul selectat sau candidații selectați de BCE pentru postul de șef al secretariatului CERS, în conformitate cu articolul 3 alineatul (2) din Regulamentul (UE) nr. 1096/2010. Consiliul general analizează, în urma unei proceduri deschise și transparente, dacă acei candidați care au trecut etapa de preselecție pentru funcția de șef al secretariatului au calitățile, imparțialitatea și experiența necesare pentru a gestiona secretariatul. Consiliul general prezintă Parlamentului European și Consiliului informații suficient de detaliate cu privire la procedura de evaluare și de consultare.”
                        
                     
                  
                        11.
                     
                     
                        La articolul 19, alineatul (2) se înlocuiește cu următorul text:
                        
                           „(2)   Avertismentele și recomandările CERS sunt adoptate de Consiliul general și sunt semnate de președintele CERS sau de șeful secretariatului CERS pentru a le certifica conformitatea cu decizia Consiliului general.”
                        
                     
                  
                        12.
                     
                     
                        La articolul 25, alineatul (2) se înlocuiește cu următorul text:
                        
                           „(2)   Consiliul general, Comitetul director, Comitetul consultativ tehnic și Comitetul consultativ științific pot desfășura audieri care sunt publice sau nu. Părțile interesate, precum participanții la piață, organizațiile consumatorilor și experții din mediile academice, cărora urmează să le fie adresate întrebări la audieri, se selectează în mod nediscriminatoriu, în vederea abordării corespunzătoare a unor situații specifice.”
                        
                     
                  
                        13.
                     
                     
                        La articolul 27, alineatul (1) se înlocuiește cu următorul text:
                        
                           „(1)   Instrumentele juridice ale CERS sunt adoptate de Consiliul general și sunt semnate de președintele CERS sau de șeful secretariatului CERS pentru a le certifica conformitatea cu decizia Consiliului general.”
                        
                     
                  
                        14.
                     
                     
                        La articolul 28, alineatul (2) se înlocuiește cu următorul text:
                        
                           „(2)   Acordurile prevăzute la articolul 8 alineatul (4) și la articolul 16 alineatul (3) din Regulamentul (UE) nr. 1092/2010 și orice alt acord cu alte instituții și autorități referitor la schimbul de informații, inclusiv informații confidențiale, sunt aprobate de Consiliul general și sunt semnate în numele acestuia de președintele CERS.”
                        
                     
                  
         
            Articolul 2
            Intrarea în vigoare
            Prezenta decizie intră în vigoare la 24 martie 2020.
         
         
            Adoptată la Frankfurt pe Main, 20 martie 2020.
            
               Francesco MAZZAFERRO
               
                  Șeful secretariatului CERS
               
               
                  în numele Consiliului general al CERS
               
            
         
         
            (1)  JO L 331, 15.12.2010, p. 1.
         
            (2)  JO L 331, 15.12.2010, p. 162.
         
            (3)  Regulamentul (UE) 2019/2176 al Parlamentului European și al Consiliului din 18 decembrie 2019 de modificare a Regulamentului (UE) nr. 1092/2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (JO L 334, 27.12.2019, p. 146).
         
            (4)  Decizia CERS/2011/1 a Comitetului european pentru risc sistemic din 20 ianuarie 2011 de adoptare a Regulamentului de procedură al Comitetului european pentru risc sistemic (JO C 58, 24.2.2011, p. 4).
         
            (*1)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).
         
            (*2)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (JO L 176, 27.6.2013, p. 1).